L’Ajuntament de Sagunt obri el procés de selecció per a contractar personal de platges per a l’època estival
16 d’abril 2019

![Imagen 1](/media/actualidad/PublishingImages/1 Políticos/p_Higueras 2568-030_mini.jpg)

L’Ajuntament de Sagunt ha obert un procés de selecció per a la contractació de coordinadors, socorristes, patrons d’embarcacions i monitors de punts accessibles de platges per al període estival mitjançant borses de treball temporal. El termini de presentació d’instàncies per a formar part dels processos selectius finalitzarà el dijous 2 de maig. Les persones interessades a accedir-hi hauran de pagar 30 € en concepte de taxes per cadascuna de les borses. Junt a la sol·licitud s’hauran de presentar els documents acreditatius de mèrits que puguen ser objecte de possible valoració.

  

Per a accedir a la borsa de coordinador, socorrista i patró d’embarcacions, s’haurà d’estar en possessió de les titulacions habilitades per a la categoria professional dels llocs de treball, la titulació de socorrista, així com trobar-se en possessió del títol de nivell A2 de valencià. La fase d’oposició de caràcter obligatori i eliminatori constarà d’un exercici tipus test de mínim 50 preguntes, temari general el qual es troba en les bases a les què es pot accedir a través de la web de l’Ajuntament; una prova d’aptitud física i una entrevista (per als coordinadors). Per a la fase de concurs, computaran mèrits com ara estar en possessió de la titulació oficial d’escafandrista, de patró de navegació o embarcació recreativa, així com d’idiomes comunitaris.

  

Quant a la borsa de monitor de punt accessible s’ha d’estar en possessió del títol de graduat en ESO o equivalent o en condicions d’obtindre’l en la data en què finalitze el termini per a la presentació d’instàncies. El procés selectiu constarà d’una fase d’oposició amb un exercici tipus test de mínim 50 preguntes, temari general el qual es troba en les bases a les quals es pot accedir a través de la web de l’Ajuntament, i una prova d’aptitud física; i una fase de concurs que comptabilitzarà la possessió d’alguna titulació acadèmica relacionada amb el sector sanitari, les persones amb mobilitat reduïda o educació especial, així com la de tècnic en primers auxilis o salvament aquàtic.

  

El delegat de Personal, Sergio Moreno, ha destacat que des de la regidoria de Personal “**ha sigut una prioritat remunicipalitzar els servicis públics, entre els quals es troben el servici de vigilància i socorrisme que va ser externalitzat per l'anterior govern, per tant hem recuperat este servici que millora les condicions dels empleats i del propi servici**”. Moreno ha recordat que l'any passat va ser la primera vegada que l’Ajuntament va gestionar el servici de punt accessible de platges en comptes d'utilitzar voluntaris que realitzaven el servici en condicions precàries i ha manifestat que d'esta forma “**evitem possibles sancions ja que la Seguretat Social entén que hi ha una relació laboral i no és voluntariat i és per eixe motiu i amb la intenció de consolidar el servici en unes condicions dignes de treball, que es crearà una borsa de treball amb els principis d'igualtat, mèrit i capacitat, on qualsevol persona que complisca els requisits es puga presentar**”.

![](/media/xldh1da3/46_c_serviciosocorrismo_01.jpg)  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-obri-el-proces-de-seleccio-per-a-contractar-personal-de-platges-per-a-l-epoca-estival/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-obri-el-proces-de-seleccio-per-a-contractar-personal-de-platges-per-a-l-epoca-estival/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-obri-el-proces-de-seleccio-per-a-contractar-personal-de-platges-per-a-l-epoca-estival/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-obri-el-proces-de-seleccio-per-a-contractar-personal-de-platges-per-a-l-epoca-estival/)